Lis Greibe (S), 1998-02-17:
Under førstebehandlingen af beslutningsforslag nr. B 49 den 16. januar 1998 gav jeg udtryk for Socialdemokratiets tillid til, at miljø- og energiministerens bebudede forslag til ændring af planloven ville fremme opfyldelsen af »Agenda 21«'s målsætning, og at alle kræfter blev sat ind på at finde den mest farbare vej.
I dag skal vi så forholde os til ændringer af planloven med det tydelige hovedformål at fremme en bæredygtig planlægning og at lovfæste bestemmelser om lokal »Agenda 21« i region- og kommuneplanerne.
Ganske vist er over 50 pct. af de danske kommuner og stort set alle amter gået i gang med det lokale »Agenda 21«-arbejde, men vi må erkende, at det sker på meget forskelligt planlægningsniveau og med større eller mindre engagement, hvad angår at få omsat planlægningsarbejdet til praksis.
For at få sat skub i arbejdet og holde kommunerne på sporet, foreslås det nu i tråd med Folketingets vedtagelse i november 1997 at lovfæste, at revision af regionsplaner og kommuneplaner skal indeholde oplysninger om, hvad der er sket på området, og hvilke planer der foreligger.
Ved således at inddrage Agenda-arbejdet i regions- og kommuneplanerne sikres borgerne mulighed for at debattere spørgsmålet, og det overordnede mål, at det lokale »Agenda 21«-arbejde skal være baseret på et folkeligt engagement, bliver styrket.
I forslaget præciseres, hvilke emner amtskommunernes regionsforslag og kommuneplanerne skal indeholde for at belyse arbejdet for en bæredygtig udvikling, og i hvilket omfang borgerne inddrages i »Agenda 21«-arbejde.
I den sammenhæng er også nævnt samspillet mellem miljømæssige, sociale, sundhedsmæssige, uddannelsesmæssige, kulturelle og økonomiske forhold, ligesom miljø- og energiministeren gives bemyndigelse til at inddrage andre emner end de i lovforslaget nævnte. Kommunernes Landsforening har udtrykt ønske om en tværministeriel redegørelse hver fjerde år eller oftere
Dette kan til enhver tid opfyldes, hvis Folketinget ønsker det, også selv om det ikke er præciseret i lovforslaget. Når Agenda-arbejdet er i fuld gang, bliver det måske efterhånden mindre nødvendigt at følge sagen så tæt.
Der er i lovforslaget lagt vægt på, at »Agenda 21« skal være en frivillig proces, og der pålægges derfor ikke en direkte pligt til at tilvejebringe en lokal »Agenda 21«
, ligesom der heller ikke stilles minimumskrav til planerne eller deres udførelse.
Miljø- og Energiministeriet lover dog i bemærkningerne til lovforslaget at udarbejde inspirationsvejledninger til kommunerne og amterne.
»Agenda 21« lægger op til en borgerinddragende proces, og netop derfor er det svært med udefra styrende direktiver at accelerere denne, selv om man overordnet måske kunne ønske sig, at arbejdet bliver kørt i et noget højere gear.
Alle skal dog ikke her skæres over én kam.
Der er mange kommuner, hvori ideerne blomstrer, og hvor også den praktiske opfølgning har været højt prioriteret.
Uden tvivl vil disse succeshistorier være til inspiration for andre mere fodslæbende kommuner.
»Agenda 21«-toget er sat på sporet, det er startet og skal nok komme til at køre i turbofart.
Det er vigtigt at holde fast i, at kommunerne ikke selv skal vurdere, hvornår en kommuneplan skal revideres, men de skal leve op til lovens krav om, at det skal ske hvert fjerde år.
Der er konstateret problemer i forbindelse med sommerhusområder, hvor der er blevet etableret erhvervsvirksomheder, fordi kommunerne ikke i tide har forhindret dette med en byplanvedtægt eller lokalplan.
Lovforslaget fastslår derfor, at sommerhusområder skal benyttes til ferieformål og ikke til erhvervsformål, der kan medføre gener for området.
Lovforslaget indeholder herudover andre mindre ændringer på området, hvor en nødvendig præcisering eller supplering har vist sig praktisk.
Dette gælder bl.a. supplering af reglen om VVM-vurdering foranlediget af en ændring af EF-direktiv.
Socialdemokratiet støtter lovforslaget og vil især intenst følge virkningen i forbindelse med det lokale »Agenda 21«-arbejde.
Vi er meget tilfredse med, at lovforslaget lægger op til en styrkelse af dette arbejde.
Da ordføreren for Det Radikale Venstre ikke kan være til stede, skal jeg på vedkommendes vegne sige, at De Radikale også støtter lovforslaget.